

**ΑΠΟΣΠΑΣΜΑ**

**ΑΠΟ ΤΟ ΠΡΑΚΤΙΚΟ 10/2018 ΣΥΝΕΔΡΙΑΣΗΣ**

|  |  |
| --- | --- |
| **Αριθ. Απόφασης: 162/2018** | **ΠΕΡΙΛΗΨΗ ΘΕΜΑΤΟΣ** |
| ΑΔΑ: ΩΣΤΓΩΨΑ-Γ9Δ | **«Ανάγκη δημιουργίας αποχετευτικού δικτύου στις περιοχές Γλυκοριζου, Λιμίνης, Αγ. Τριάδας Κεραματών, Γραμμενίτσας, Βλαχέρνας, Ελεούσας»** |

Στην Άρτα σήμερα την εικοστή έκτη (26η) του μηνός Μαρτίου του έτους 2018 ημέρα Δευτέρα και ώρα 19.30, το Δημοτικό Συμβούλιο του Δήμου Αρταίων συνήλθε σε δημόσια συνεδρίαση στην αίθουσα συνεδριάσεων του Δημοτικού Συμβουλίου στο Δημοτικό κατάστημα, ύστερα από την με αριθμό πρωτ. 7124/22-3-2018πρόσκληση του προέδρου, η οποία επιδόθηκε και δημοσιεύθηκε νόμιμα, σύμφωνα με τις διατάξεις του άρθρου 67 του  παρ 5 του Ν.3852/2010.

Παρόντος του κ. Δημάρχου Χρήστου Τσιρογιάννη, διαπιστώθηκε από τον Πρόεδρο νόμιμη απαρτία δεδομένου ότι σε σύνολο 33 μελών παρευρέθησαν στη συνεδρίαση ονομαστικά οι :

**Παρόντες Δημοτικοί Σύμβουλοι**

|  |  |
| --- | --- |
| 1. Λώλος Ανδρέας Πρόεδρος 2. Μπαλάγκας Γεώργιος 3. Παπάζογλου Χαράλαμπος 4. Τράμπας Κωνσταντίνος 5. Πανέτας Γεώργιος 6. Χαρακλιάς Κωνσταντίνος 7. Ζέρβας Κων/νος 8. Σιαφάκας Χριστόφορος 9. Σφήκας Δημήτριος 10. Κοτσαρίνης Μιχαήλ | 1. Κουτρούμπα Άννα-Μαρία 2. Λιλής Γεώργιος 3. Γραμματικού-Παπατσίμπα Θεανώ 4. Βλάχος Μιχαήλ 5. Παπαλέξης Ιωάννης 6. Βασιλάκη-Μητρογιώργου Βικτωρία 7. Βλάρας Γρηγόριος 8. Κιτσαντά Ευαγγελίτσα 9. Ξυλογιάννης Άγγελος 10. Παπαιωάννου Κωνσταντίνος |

**Απουσίαζαν**, αν και κλήθηκαν νόμιμα οι Δημ. Σύμβουλοι: Πατήλας Κωνσταντίνος , Νταλάκας Δημήτριος, Καραγεώργος Γεώργιος, Λιόντος Νικόλαος, Μιλτιάδους Γεώργιος, Στασινός Παύλος Παπαμιχαήλ Κων/νος, Κοσμάς Ηλίας, Ντέμσια Αικατερίνη, Ζυγουβέλης Παναγιώτης, Κατσαντούλα Αναστασία, Παπακίτσος Στέφανος, και Πετανίτης Δημήτριος

Στη συνεδρίαση παραβρέθηκαν οι Πρόεδροι της Δημ. Κοινότητας Κωστακιών και των Τοπ. Κοινοτήτων Κορωνησίας, Καλογερικού, Πολυδρόσου, Ψαθοτοπίου και Πιστιανών. Οι υπόλοιποι Πρόεδροι δεν παραβρέθηκαν αν και νόμιμα κλήθηκαν.

Στη συνεδρίαση παραβρέθηκαν ο Γενικός Γραμματέας του Δήμου κ. Σερβετάς Ηλίας και ο υπάλληλος του Δήμου κ. Θεόδωρος Ντέμσιας για την τήρηση των πρακτικών.

Ομόφωνα το Δημοτικό Συμβούλιο αποφάσισε για την συζήτηση εφτά (7) έκτακτων θεμάτων. Το 23ο θέμα της ημερήσιας διάταξης «Ενστάσεις κατά της αριθμ.144/2017 απόφασης Δημοτικού Συμβουλίου (περί τροποποίησης σχεδίου πόλεως)» αναβλήθηκε για επόμενη συνεδρίαση ύστερα από αίτημα που υποβλήθηκε από ενδιαφερόμενους κατοίκους της Τ.Κ. Κορωνησίας.

Ο κ. Βλάρας αποχώρησε μετά τη συζήτηση του 2ου έκτακτου θέματος. Η κα Κιτσαντά αποχώρησε μετά τη συζήτηση του 7ου τακτικού θέματος. Ο κ. Παπαιωάννου αποχώρησε μετά τη συζήτηση του 10ου θέματος.

Ο Πρόεδρος κήρυξε την έναρξη της συνεδρίασης και εισηγούμενος το 7ο έκτακτο θέμα της ημερήσιας διάταξης «Ανάγκη δημιουργίας αποχετευτικού δικτύου στις περιοχές Γλυκοριζου, Λιμίνης, Αγ. Τριάδας Κεραματών, Γραμμενίτσας, Βλαχέρνας, Ελεούσας», έδωσε το λόγο στον κ. Δήμαρχο ο οποίος παίρνοντας το λόγο έθεσε υπόψη του Συμβουλίου τα εξής:

Ο Δήμος Αρταίων έχει εκπονήσει και εκπονεί μελέτες για περιοχές πέριξ της πόλης της Άρτας, ώστε αυτές να συνδεθούν με τον Βιολογικό Καθαρισμό της πόλης και βρίσκεται σε διαρκή επικοινωνία με το αρμόδιο Υπουργείο και την Περιφέρεια Ηπείρου για τη χρηματοδότηση των έργων.

Συγκεκριμένα οι μελέτες που έχουν εκπονηθεί περιλαμβάνουν τις παρακάτω περιοχές.

* **Βλαχέρνα – Γραμμενίτσα – Ελεούσα:**  Οι εν λόγω περιοχές δεν διαθέτουν αποχετευτικό δίκτυο και ο Δήμος Αρταίων με τη δημοτική του επιχείρηση Δημοτική Επιχείρηση Ύδρευσης Αποχέτευσης Άρτας, συντάσσουν μελέτη που αναμένεται να ολοκληρωθεί το Μάιο του 2018, ώστε οι περιοχές αυτές να συνδεθούν με το βιολογικό καθαρισμό της πόλης.
* **Γλυκόριζο – Λιμίνη**. Ο οικισμός Γλυκορίζου βρίσκεται στην Δημοτική Κοινότητα Αρταίων και εφάπτεται με την πόλη της Άρτας και τον ποταμό Άραχθο, ενώ τονίζεται ότι η περιοχή φιλοξενεί τον Βιολογικό Καθαρισμό της πόλης χωρίς να συνδέεται με αυτόν. Ο οικισμός Λιμίνης βρίσκεται στην Δημοτική Ενότητα Άρτας και για το σύνολο του έργου έχει εκπονηθεί η μελέτη «Αποχέτευση ακαθάρτων οικισμών Γλυκορίζου και Λιμίνης του Δήμου Αρταίων», η οποία βρίσκεται σε πλήρη ωριμότητα.
* **Αγία Τριάδα Κεραματών**. Ο οικισμός Κεραματών βρίσκεται επίσης στη Δημοτική Ενότητα Αρταίων, εφάπτεται της πόλης της Άρτας και στον ποταμό Άραχθο και εξυπηρετείται από τον Βιολογικό Καθαρισμό Άρτας. Το 2016 ολοκληρώθηκε το έργο αποχέτευσης Κωστακιών-Κεραματών, με τους Κωστακιούς να αποτελούν οικισμό Γ’ προτεραιότητας. Ωστόσο τμήμα του οικισμού Κεραματών, στην περιοχή «Αγίας Τριάδας» που βρίσκεται πλησιέστερα στην πόλη της Άρτας από τον υπόλοιπο οικισμό, δεν συμπεριλήφθηκε στο έργο. Ο Δήμος Αρταίων συντάσσει μελέτη που αναμένεται να ολοκληρωθεί εντός του 2018, ώστε το σύνολο του οικισμού Κεραματών να εξυπηρετείται από δίκτυα αποχέτευσης.

Επιπλέον, τα εν λόγω έργα κρίνονται απαραίτητα για την περιβαλλοντική προστασία του ποταμού Αράχθου και της λιμνοθάλασσας του Αμβρακικού Κόλπου, που αποτελεί τον τελικό αποδέκτη της μη ορθής διαχείρισης των λυμάτων.

Να σημειωθεί ότι ο Δήμος Αρταίων έχει εντάξει στο Τεχνικό Πρόγραμμα της ΔΕΥΑ όλες τις μελέτες που απαιτούνται για την υλοποίηση αποχετευτικών δικτύων σε όλους τους οικισμούς του Δήμου που ακόμη δεν έχουν αποχετευτικό δίκτυο.

Στη συνέχεια ο Πρόεδρος έδωσε το λόγο στους κ.κ. Δημοτικούς Συμβούλους οι οποίοι τοποθετήθηκαν σχετικά με το θέμα. Οι απόψεις αυτών και οι όποιες τυχόν αντιρρήσεις των, κατεγράφησαν αναλυτικά στα απομαγνητοφωνημένα πρακτικά. Ακολούθως ο Πρόεδρος κάλεσε το Δημοτικό Συμβούλιο να αποφασίσει σχετικά.

**ΤΟ ΔΗΜΟΤΙΚΟ ΣΥΜΒΟΥΛΙΟ**

Αφού έλαβε υπόψη τον Ν.3463/06, Ν.3852/10 και την εισήγηση

**ΑΠΟΦΑΣΙΖΕI ΟΜΟΦΩΝΑ**

Α. Την ανάγκη υλοποίησης των αποχετευτικών δικτύων οικισμών Βλαχέρνας-Γραμμενίτσας-Ελεούσας, Γλυκορίζου-Λιμίνης και Αγίας Τριάδας Κεραματών και την χρηματοδότησή τους από το ΕΣΠΑ διότι, τα εν λόγω έργα κρίνονται απαραίτητα για την περιβαλλοντική προστασία του ποταμού Αράχθου και της λιμνοθάλασσας του Αμβρακικού Κόλπου, που αποτελεί τον τελικό αποδέκτη της μη ορθής διαχείρισης των λυμάτων.

Αναθέτει κάθε παραπέρα ενέργεια στον κ. Δήμαρχο

**Η απόφαση αυτή έλαβε αριθ. 162/2018**

**Ο ΠΡΟΕΔΡΟΣ Δ.Σ.**

**ΑΝΔΡΕΑΣ ΛΩΛΟΣ**

**ΑΚΡΙΒΕΣ ΑΝΤΙΓΡΑΦΟ**

**Άρτα αυθημερόν**

**Ο Υπεύθυνος Γραφείου**

**Θόδωρος Ντέμσιας**